Imtella' Lulju 4, 2021 Rapport: Claire Preca Taroum Appell biex nisimgħu l-pariri ta' l-awtoritajiet u nieħdu t-tilqima mingħand Mary Jane Cutajar, vittma tal-Covid li minn Marzu li għadda kellha taddatta għal stil ta' ħajja ġdida pjuttost diffiċli u li qiegħda tgħix ġurnata b'ġurnata waqt li qiegħda tistenna trapjant tal-pulmun. Għal Mary Jane Cutajar, il-ħin u l-ġirja biex tagħmel trapjan tal-pulmun qabel ikun tard wisq hija l-iktar ħaġa importanti f'ħajjitha. Fuq ix-xwiek kuljum tistenna li jsejħulha biex isir it-trapjant – l-uniku mod kif tista' tkompli b'ħajjitha. "Il-bambin dejjem nitolbu, jaħasra jrid ikun hemm xi ħadd li miet biex nieħu t-trapjant tiegħu." Qabel erba' xhur ilu, Mary Jane qatt ma bassret x'kienet dieħla għalih. Bdiet b'allerġija u bdew igerbu l-ġranet u l-ġimgħat u s-sitwazzjoni bla ma qatt stenniet marret għall-agħar. Ħajjitha inqalbet ta' taħt fuq. "Mort għand it-tabib għax intefħitli għajnejja u beda juġgħani taħt għajnejja, imbagħad qalli li kulma kelli jaħseb li allerġija. Għammili t-testijiet tal-covid u dejjem kont noħroġ negattiva" In-nifs beda jnaqqsilha ħafna, u bdew it-testijiet tad-demm u minn hemmhekk irriżulta li fil-fatt il-Covid kien daħal fid-demm u miss mal-pulmun kollu. Minn ħajja normali, Mary Jane spiċċat imqabbda mal-magni 24 siegħa kuljum. "Għandi l-magna, il-ħin kollu mwaħħla magħha 24 siegha kuljum. Ikollok wieħed żejjed, għandi żewġ cilindri just in case jinqata d-dawl." Tappella lil kulħadd jisma l-pariri tal-awtoritajiet fosthom anke biex jitlaqqam kontra l-Covid, għax jaf iħarbatlek ħajtek u jaqlibhielek ta' taħt fuq. "Kif qabdet lili, tista' taqbad lil kulħadd. Jien il-parir tiegħi jeħduha. Mela inti jekk tmur Thailand tittaqqab b'dawk l-injections kollha, jew jekk tmur l-Indja."